Staatsrede: Alle oë op RamaphosaPres. Cyril Ramaphosa kyk vir oulaas oor sy staatsredetoespraak by sy amptelike woning in Kaapstad. Hy sal vanaand die staatsrede in die parlement lewer. Foto: Elmond Jiyane/GCIS Alle oë is vandag op pres. Cyril Ramaphosa wat vanaand die laaste staatsrede vir die huidige parlement sal lewer. Dié is Ramaphosa se tweede staatsrede sedert sy verkiesing in Februarie 2018. Die staatsrede kom ook 25 jaar ná die eerste demokratiese verkiesing. Die presidensie het in ŉ verklaring gesê juis hierom sal die staatsrede fokus op simboliek en die seremoniële konteks van Suid-Afrika se demokrasie, asook hernuwing en groei in die land, spesifiek ten opsigte van werkskepping. “Die staatsrede is ŉ geleentheid vir die president om ŉ oorsig te gee van die uitdagings wat die land in die gesig staar, maar ook die vordering wat gemaak is.” Pres. Cyril Ramaphosa kyk vir oulaas oor sy staatsredetoespraak by sy amptelike woning in Kaapstad. Hy sal vanaand die staatsrede in die parlement lewer. Foto: Elmond Jiyane/GCIS Beleggers en internasionale belanghebbendes sal na verwagting die staatsrede met ŉ valkoog dophou om te hoor wat Ramaphosa se regering se planne is om die aspekte te takel wat die land se ekonomie kniehalter en beleggervertroue laat wankel. Ramaphosa het ŉ beroep op Suid-Afrikaners gedoen om die staatsrede te volg en sodoende ŉ aktiewe belangstelling te toon en ŉ rol te speel in Suid-Afrika se groei en vooruitgang. Die staatsrede sal om 19:00 in die parlement in Kaapstad gelewer word. Die staatsrede kan regstreeks op die parlement se webtuiste gekyk word en sal ook deur die SAUK uitgesaai word. Sosialemediagebruikers kan ook die hutsmerk #SONA2019 gebruik om die verrigtinge op Twitter te volg.